Белы бычок[[1]](#footnote-1)  
*Васіль Вітка*

Харошых свят багата,

Я ўсе святкую іх.

Ды не люблю я свята

Дзеля чытання кніг.

Нагрузкі мнагавата,

Ажно на семярых.

Ну што гэта за свята —

Сем дзён без выхадных?

Цяжкія абавязкі,

Каб гладка, без сучка

Сем дзён чытаць вам казку

Пра белага бычка.

Сябры ад ранку клікалі

На лыжы, на канькі.

Плакалі канікулы,

Вясёлыя дзянькі.

Пракляты бык! Няхай бы

Мядзведзь цябе задзёр,

Ганяюць хлопцы шайбу,

Ажно раве наш двор.

Чацвёрты дзень чытаю,

Амаль не ем, не п'ю.

Начэй недасыпаю,

Трымаюся, цярплю.

Я пяты дзень пацею,

Над кнігаю сяджу,

Я шосты дзень па тэле

Хакея не гляджу.

Цяпер адна ўжо мама

Няспынна сёмы дзень

Хварэе за «Дынама»,

Лік за мяне вядзе.

Вы ўсе зрабілі ўрокі?

А я… але — маўчок.

Вось да якой марокі

Давёў мяне бычок.

Адстаў я па футболу —

Ў свае вароты б'ю.

Хутчэй, хутчэй у школу,

На ўроках хоць пасплю!

1. *Казка пра белага бычка* — руская прымаўка, якая азначае доўгую, бясконцую гісторыю (пры гэтым часта занудную). Адносіцца да катэгорыі надакучлівы казак.

   *— Сказаць табе казку пра белага бычка? — Скажы. — Ты скажы, ды я скажы, ды сказаць табе казку пра белага бычка? — Скажы. — Ты скажы, ды я скажы, ды чаго ў вас будзе, ды докуль гэта будзе! Сказаць табе казку пра белага бычка? — Скажы…* [↑](#footnote-ref-1)